Somalia / Lapsen huoltajuus

Somalia / Custody of a child

**Kysymykset**

1. Miten lapsen huoltajuus Somaliassa määritellään? Miten huoltajuudesta sovitaan?

2. Voiko lapsen äiti pitää lapsen huoltajuuden avioeron jälkeen?

3. Voiko lapsen äiti pitää lapsen huoltajuuden lapsen isän kuoleman jälkeen?

4. Onko lapsen äidillä mahdollisuuksia hakea oikeusteitse lapsensa huoltajuutta avioeron tai lapsen isän kuoleman jälkeen? Voiko jokin estää äidin mahdollisuuksia hakea lapsensa huoltajuutta?

5. Mikäli äiti menettää lapsensa huoltajuuden, onko hänellä oikeus nähdä lastaan?

***Questions***

1. How is custody of a child defined in Somalia? How is the custody of a child settled?  
2. Can the child’s mother retain custody after divorce?  
3. Can the child’s mother retain custody after the death of child’s father?  
4. Is it possible for the child’s mother to seek custody through legal process after divorce or after the death of child’s father? Is there something that can restrain the mother’s possibilities to seek custody of her child?  
5. Does the mother have a right to meet her child if she looses custody?

## Miten lapsen huoltajuus Somaliassa määritellään? Miten huoltajuudesta sovitaan?

Somaliassa on käytössä valtiollinen, uskonnollinen ja perinteinen oikeusjärjestelmä, jotka toimivat rinnakkain ja osittain päällekkäin.[[1]](#footnote-1) Somaliassa oikeusjärjestelmä on useimmilla alueilla yhdistelmä perinteistä tapaoikeutta (*xeer*), islamilaista sharia-lakia ja virallista lainsäädäntöä.[[2]](#footnote-2) Toisinaan tapaoikeutta yhdistellään sharia-lain tai virallisen lainsäädännön kanssa ja toisinaan eri oikeusjärjestelmiä sovelletaan itsenäisesti.[[3]](#footnote-3) Se mitä oikeusjärjestelmää sovelletaan, riippuu esimerkiksi henkilön asuinpaikasta, klaanitaustasta, sukupuolesta ja iästä.[[4]](#footnote-4)

Somalian vuonna 1975 voimaan tullut perhelaki (Family Code 1975) säätelee muun muassa avioliittoa, avioeroa, lapsia ja elatusta sekä huoltajuutta. Somalian perhelaki perustuu islamilaiseen sharia-lakiin, perinteiseen tapaoikeuteen, valtiolliseen lainsäädäntöön sekä kansainvälisiin päätöslauselmiin.[[5]](#footnote-5) Lähteiden mukaan Somalian perhelaista kokonaisuudessaan ei ole saatavilla englanninkielistä käännöstä.[[6]](#footnote-6)

YK:n kehitysohjelman raportin mukaan on epäselvää, missä määrin vuoden 1975 perhelakia sovelletaan Somalian eri alueilla. Raportin mukaan perhelakia sovelletaan harvoin oikeuskäytännöissä ja siltä puuttuu legitiimiys, sillä jotkut säännökset ovat ristiriidassa sharia-lain kanssa. Raportin mukaan useimmilla alueilla käytetään perheasioissa perhelain sijaan mieluummin sharia-lakia ja tapaoikeutta.[[7]](#footnote-7) Myös Ruotsin maatietopalvelu Lifoksen maatietoraportin mukaan useimmat somalit noudattavat perheasioissa sekä sharia-lakia että perinteistä tapaoikeutta.[[8]](#footnote-8)

YK:n kehitysohjelman raportissa todetaan lasten huoltajuudesta (som. *wilaya*) Somaliassa, että isät ovat lasten huoltajia (som. *wali*).[[9]](#footnote-9) Norjan maatietopalvelu Landinfon maatietoraportissa todetaan, että islamilaisen oikeuskäytännön ja somaliperinteen mukaisesti isä on huoltaja ja hänellä on vanhemman oikeudet lapsiinsa.[[10]](#footnote-10)

Lifoksen vuonna 2009 julkaiseman maatietoraportin mukaan huoltajan käsite on laillinen konsepti, joka vaatii laillisen kontekstin ollakseen merkityksellinen. Somaliassa on kuitenkin epäselvää, milloin mitäkin oikeusjärjestelmää sovelletaan. Esimerkiksi avioerotilanteissa voidaan soveltaa tapaoikeutta, sharia-lakia tai tehdä jokin muu sopimus, kun sovitaan lasten huolenpidosta. Lapset kuuluvat kuitenkin isänsä perheeseen ja klaaniin riippumatta siitä, kenen kanssa lapset elävät ja kuka heidät kasvattaa.[[11]](#footnote-11) Lifoksen vuonna 2018 julkaisemassa maatietoraportissa esitetyn analyysin mukaan tapaoikeus *xeer*in mukaisesti lapsi kuuluu isänsä klaaniin ja perheeseen, mikä merkitsee, että vaikka lapsista huolehtiminen voidaan ratkaista eri tavoilla, isällä on lapsen laillinen huoltajuus. Samassa raportissa todetaan myös, että Somalian perhelaissa käsitellään lasten huolenpitoa, mutta on epäselvää, tarkoitetaanko sillä myös laillista huoltajuutta.[[12]](#footnote-12)

## Voiko lapsen äiti pitää lapsen huoltajuuden avioeron jälkeen?

Lifoksen vuonna 2009 julkaiseman maatietoraportin mukaan Somaliassa avioerotilanteessa isä, äiti tai muut sukulaiset voivat huolehtia lapsista. Se, kuka huolehtii lapsesta tai kenen luona lapsi asuu avioeron jälkeen, riippuu siitä, sovelletaanko islamilaista sharia-lakia, perinteistä tapaoikeutta vai tehdäänkö asiasta jokin muu sopimus. Lapset kuuluvat isänsä perheeseen ja klaaniin, mutta tämä ei estä sitä, etteikö lapsen äiti tai muut sukulaiset voisi huolehtia lapsesta avioerotilanteessa.[[13]](#footnote-13)

Somalian vuoden 1975 perhelain (Family Code 1975) artiklan 64 mukaan avioeron jälkeen äiti on oikeutettu poikalasten huoltajuuteen 10 ikävuoteen saakka ja tyttölasten huoltajuuteen 15 ikävuoteen saakka. Lain artiklan 69 mukaan oikeuden päätöksellä huoltajuusaikaa voidaan pidentää 18 ikävuoteen saakka, jos se on lapsen etu tai lapsi ei kykene huolehtimaan itsestään. Perhelain artiklan 67 mukaisesti mikäli äiti menee uusiin naimisiin, hän saattaa menettää nuorempien lasten huoltajuuden, jos lasten isä ei anna suostumustaan äidin huoltajuuden jatkumiselle.[[14]](#footnote-14) Jos äiti menee uusiin naimisiin ja isä on kykenemätön huolehtimaan lapsista, tai jos äiti on leski ja menee uusiin naimisiin, hän saa pitää lasten huoltajuuden.[[15]](#footnote-15) Lasten ylläpito on molempien vanhempien velvollisuus poikien kohdalla täysi-ikäisyyteen asti ja tyttöjen kohdalla avioitumiseen tai taloudellisen itsenäisyyden saavuttamiseen asti.[[16]](#footnote-16)

OECD:n (Organisation for Economic Co-operation and Development) sukupuolten tasa-arvoa käsittelevän raportin mukaan ei ole tietoa siitä, kuinka hyvin naisten huoltajuusoikeuksia kunnioitetaan Somaliassa.[[17]](#footnote-17) YK:n kehittämisohjelman Somaliaa koskevan raportin mukaan perhelakia sovelletaan harvoin oikeuskäytännöissä.[[18]](#footnote-18) Lähteiden perusteella Somaliassa sovelletaan perheasioissa perhelain sijaan useammin islamilaista sharia-lakia ja/tai perinteistä tapaoikeutta.[[19]](#footnote-19)

Somaliassa islamislaisen sharia-lain soveltaminen on uskonoppineiden käsissä eikä lain soveltamiseen liity minkäänlaista säätelevää valvontaa.[[20]](#footnote-20) Lifoksen vuonna 2009 julkaiseman maatietoraportin mukaan sharia-lain mukaisesti avioerotilanteessa äidin tulee huolehtia lapsista seitsemään ikävuoteen asti, minkä jälkeen isän tulee huolehtia lapsista.[[21]](#footnote-21) Tanskan maahanmuuttoviraston vuonna 2004 konsultoiman YK:n naisten kehitysrahasto UNIFEM:n mukaan Somaliassa Koraania tulkitaan siten, että perheen hajotessa avioeron tai muun syyn takia alle 7-vuotiaat lapset jäävät äidilleen. Seitsemän ikävuoden jälkeen pojat tavallisesti palaavat isänsä tai isän perheen luokse. Periaatteessa myös tytöt palaavat isänsä luokse, mutta usein he jäävät äitinsä luokse. Lähteen mukaan avioerotilanteessa naisella ei ole apukeinoja, jos aviomies ei mukaudu Koraanin tulkintaan perustuviin sääntöihin.[[22]](#footnote-22) Australian ulkoasiainhallinnon Somaliaa koskevan maatietoraportin mukaan sharian periaatteet suosivat miehiä avioerotilanteissa ja lasten huoltajuutta koskevissa kysymyksissä.[[23]](#footnote-23)

Tapaoikeus *xeer*issä miespuoliset klaaninvanhimmat ovat ensisijaisia oikeuden jakajia. Naisilla ja lapsilla on pääsy perinteiseen oikeuteen ainoastaan miespuolisen edustajan välityksellä (ks. lisää kysymys 4.).[[24]](#footnote-24) *Xeer*-tapaoikeus on suullinen normi- ja sääntökokoelma, jota siirretään suullisesti sukupolvelta toiselle.[[25]](#footnote-25) Lifoksen vuonna 2018 julkaiseman maatietoraportin mukaan tapaoikeus *xeer*in mukaisesti avioerotilanteessa äiti saa yleensä huoltajuuden, jos lapsi on alle 7-vuotias. Isällä on kuitenkin vanhempainvastuu ja auktoriteetti riippumatta siitä, missä ja kenen kanssa lapset asuvat. Yli 7-vuotiaat pojat asuvat yleensä isänsä tai jonkun isän perheenjäsenen kanssa. Tytöt asuvat yleensä äitinsä kanssa murrosikään asti.[[26]](#footnote-26) Lifoksen vuonna 2009 julkaiseman maatietoraportin mukaan tapaoikeuden mukaisesti äidin tulee huolehtia tytöistä ja pojista. Sisarusten ryhmä voidaan myös jakaa puoliksi vanhempien kesken, jolloin äiti saa valita ensin.[[27]](#footnote-27)

Landinfon maatietoraportin mukaan avioeron jälkeen isä säilyttää vanhemman oikeudet lapsiinsa, mutta äidille myönnetään lasten päivittäinen huolenpito seitsemään ikävuoteen asti. Yli 7-vuotiaat lapset muuttavat yleensä isänsä tai isän perheen luokse. Tyttäret jäävät usein äitinsä luokse murrosikään saakka.[[28]](#footnote-28) Tanskan maahanmuuttoviraston vuonna 2004 konsultoiman YK:n lastenrahasto UNICEF:n mukaan avioerotilanteissa äiti tavallisesti huolehtii alle 7-vuotiaista pojista ja tytöistä murrosikään asti, vaikka isä on edelleen lasten laillinen huoltaja. Murrosiän jälkeen isä tai joku isän valitsema henkilö huolehtii lapsista.[[29]](#footnote-29)

Vuonna 2001 julkaistun somalikulttuuria käsittelevän lähdeteoksen mukaan avioeron jälkeen yleinen normi on jakaa lapset iän ja sukupuolen mukaan siten, että hyvin nuoret lapset menevät lähes aina äidilleen ja vanhemmat tytöt jäävät äitinsä luokse ja vanhemmat pojat isänsä luokse. Lähteen mukaan lapsien jako ratkaistaan yleensä mieluummin konsensuksen kautta kuin tapaoikeuden tuomarin päätöksellä.[[30]](#footnote-30)

Tanskan maahanmuuttoviraston vuonna 2004 julkaisemassa maatietoraportissa konsultoidun asiantuntijan mukaan avioerotilanteessa äidillä on lasten huoltajuus ja isä muuttaa pois perheen kodista. Isä jatkaa taloudellisen tuen tarjoamista perheelleen. Kolmen kuukauden kuluessa äidin on päätettävä, haluaako hän lähteä perheen kodista.[[31]](#footnote-31) Maahanmuuttoviraston maatietopalvelun tiedonhankintamatkaraportissa lasten huoltajuudesta avioerotilanteessa todetaan seuraavaa:[[32]](#footnote-32)

”*Somalikulttuurissa lapset jäävät avioerotilanteessa aina äidin huollettaviksi ja on mahdollista, että nainen kasvattaa lapsensa yksin ilman uudelleen avioitumista. Avioeron seurauksensa nainen yleensä muuttaa lastensa kanssa takaisin omien vanhempiensa tai muiden sukulaistensa läheisyyteen, joilta hän saa tukea lasten kasvatuksessa. Lasten isä on edelleen osallisena lasten kasvatukseen ja koulutukseen liittyvissä asioissa, ja osallistuu niistä aiheutuviin kuluihin*.”[[33]](#footnote-33)

EASO:n maatietoraportissa todetaan kuitenkin, että tilanne voi olla erilainen paimentolaisalueilla, missä klaani pyrkii turvaamaan kokonsa eikä salli naisen saavan lasten huoltajuutta avioerotilanteessa, jos se tarkoittaisi naisen ja lasten muuttamista naisen oman klaanin luokse. Tällaisissa tapauksissa klaani saattaa yrittää ottaa lapset väkisin äidiltä ja antaa heidät sen sijaan isän perheen kasvatettavaksi.[[34]](#footnote-34)

Kanadan maahanmuutto- ja pakolaislautakunnan vuonna 1994 julkaisemassa maatietoselvityksessä todetaan, että valtion lainsäädännön mukaan eronneelle naiselle annettaisiin lastensa huoltajuus. Laillisen auktoriteetin puuttuessa miesten dominoiman somaliyhteisön perinteiset tavat ovat kuitenkin vallitsevia lakien yläpuolella. Somalia on patrilineaarinen yhteiskunta, missä lapset kuuluvat isänsä klaaniin, ja siitä syystä eronneelle naiselle ei anneta lastensa huoltajuutta. Perinteet kuitenkin sallivat eronnen naisen vierailla lastensa luona säännöllisesti.[[35]](#footnote-35)

## Voiko lapsen äiti pitää lapsen huoltajuuden lapsen isän kuoleman jälkeen?

Somalian vuoden 1975 perhelain (Family Code 1975) artiklan 67 mukaan isän kuollessa äiti saa pitää lasten huoltajuuden, vaikka hän menisi uudelleen naimisiin.[[36]](#footnote-36) Somalian vuonna 2012 voimaan tulleen väliaikaisen perustuslain (Provisional Constitution 2012) artiklojen 28(3) ja 28(5) mukaan lapsilla on oikeus vanhempiensa huolenpitoon ja asua vanhempiensa kanssa. Tapauksissa, joissa biologiset vanhemmat eivät kykene toimimaan vanhempina tai lapsi joutuu eroon vanhemmistaan, velvollisuus lapsen huolenpidosta lankeaa sukulaisille.[[37]](#footnote-37)

OECD:n raportin mukaan ei ole tietoa siitä, kuinka hyvin naisten huoltajuusoikeuksia kunnioitetaan Somaliassa.[[38]](#footnote-38) YK:n kehittämisohjelman Somaliaa koskevan raportin mukaan perhelakia sovelletaan harvoin oikeuskäytännöissä.[[39]](#footnote-39) Lähteiden perusteella Somaliassa sovelletaan perheasioissa perhelain sijaan useammin islamilaista sharia-lakia ja/tai perinteistä tapaoikeutta.[[40]](#footnote-40)

Lifoksen vuonna 2018 julkaiseman maatietoraportin mukaan tapaoikeus *xeer*in mukaisesti isän kuollessa vastuu lapsista siirtyy isän perheelle.[[41]](#footnote-41) Saman tahon vuonna 2009 julkaiseman maatietoraportin mukaan maaseutualueilla isän puolen suku huolehtii lapsista *xeer*in mukaisesti isän kuollessa. Kaupungeissa myös äidin puolen suku voi huolehtia lapsista. Jos isä kuolee, lapsi saa silti suojelua isänsä klaanilta, johon lapsi myös edelleen kuuluu.[[42]](#footnote-42)

Landinfon maatietoraportin mukaan isän kuollessa hänen perheellään, eli toisin sanoen isän isällä tai vanhimmalla veljellä, on vanhempain vastuu.[[43]](#footnote-43) Tanskan maahanmuuttoviraston vuonna 2004 konsultoiman UNICEF:n mukaan aviomiehen kuollessa tai kadotessa lasten huoltajuus siirtyy isän perheelle ja/tai klaanille. Samassa raportissa konsultoidun toisen asiantuntijan mukaan tilanteessa, jossa toinen vanhempi kuolee, lasten huoltajuus menee elossa olevalle vanhemmalle.[[44]](#footnote-44) YK:n lapsen oikeuksien komitean Somaliaa koskevan raportin mukaan isän kuollessa lapsella on tapana jatkaa asumista äidin kanssa.[[45]](#footnote-45)

## Onko lapsen äidillä mahdollisuuksia hakea oikeusteitse lapsensa huoltajuutta avioeron tai lapsen isän kuoleman jälkeen? Voiko jokin estää äidin mahdollisuuksia hakea lapsensa huoltajuutta?

Somaliassa hallinnollinen kapasiteetti varmistaa kansalaisille perus- ja oikeuspalveluiden saatavuus on rajallinen.[[46]](#footnote-46) Lähteiden perusteella Somaliasta puuttuu toimiva virallinen oikeusjärjestelmä, mikä jättää miljoonat somalialaiset vaille tasapuolista pääsyä oikeuteen.[[47]](#footnote-47)

Somalian oikeusjärjestelmä on siviilioikeuden osalta suureksi osaksi toimimaton.[[48]](#footnote-48) Somalian oikeuslaitosta ei voida pitää täysin riippumattomana tai puolueettomana, vaan se on altis korruptiolle ja klaanipohjaiselle politiikalle.[[49]](#footnote-49) Viranomaiset eivät usein kunnioita tai kykene toimeenpanemaan oikeuden määräyksiä.[[50]](#footnote-50) Valtiollisten oikeusistuimien päätöksiä jätetään rutiininomaisesti huomiotta, sillä oikeusistuimilla ei ole kapasiteettia toimeenpanna tuomioitaan.[[51]](#footnote-51) Useimmilla asianajajilla ja tuomareilla ei ole koulutusta Somalian laista eikä Somalian lainsäädäntöä ole tarkistettu vuosikymmeniin.[[52]](#footnote-52)

Somaliassa vallitsee oikeudellinen moninaisuus. Osavaltioilla ja piirikunnilla on käytössä omia oikeusmalleja ja ne tulkitsevat rikoslakeja parhaaksi katsomallaan tavalla. Osavaltioiden virallisissa oikeusistuimissa sovelletaan sekaisin valtiollisia lakeja, islamilaista sharia-lakia ja tapaoikeus *xeer*iä.[[53]](#footnote-53) EAJ-ohjelman (Expanding Access to Justice Program) raportin mukaan Somaliassa sovelletaan harvoin virallista lainsäädäntöä. Raportin mukaan useimmat valtiolliset oikeusistuimet eivät sovella valtion lainsäädäntöä, vaan noudattavat tapaoikeuden käytäntöjä ja vetoavat sharia-lain periaatteisiin. Sen lisäksi korruptio ja poliittinen vaikuttaminen tekevät oikeuden päätöksistä ennalta arvaamattomia.[[54]](#footnote-54)

Somaliassa merkittävin este pääsyssä oikeuteen on virallisten oikeuspalveluiden korkea hinta. Oikeuspalveluiden saatavuudelle ja saavutettavuudelle on myös maantieteellisiä esteitä. Virallinen oikeuslaitos ja lakimiesten palvelut rajoittuvat suurimpiin urbaaneihin keskuksiin, ennen kaikkea Mogadishuun, ja palveluiden laatu on epäluotettavaa. Urbaanien alueiden ulkopuolella yhteisöt turvautuvat oikeusasioissa yhteisöjen vanhimpiin.[[55]](#footnote-55) Lähteiden mukaan Somaliassa virallista oikeusjärjestelmää pidetään kalliina, hitaana, epäluotettavana, vaikeasti saavutettavana ja helposti manipuloitavana.[[56]](#footnote-56) Somaliassa perheet eivät luota oikeusjärjestelmään sen alhaisen kapasiteetin ja lakien heikon toimeenpanon vuoksi [[57]](#footnote-57) Tätä taustaa vasten valtion virallinen oikeusjärjestelmä ei ole suosituin tapa hakea oikeutta somalien keskuudessa.[[58]](#footnote-58)

Somaliassa valtion lainsäädäntö ja oikeusistuimet ovat paljon nuorempia kuin tapaoikeudelliset ja uskonnolliset perinteet, ja kuluneiden vuosikymmenten ajan sukupolvet Somaliassa ovat kasvaneet ilman kokemusta toimivista oikeusistuimista tai lakeja säätävästä parlamentista.[[59]](#footnote-59) Arvioiden mukaan Somaliassa 80-90 prosenttia kaikista lakitapauksista ratkaistaan epävirallisen oikeusjärjestelmän kautta.[[60]](#footnote-60) Joidenkin arvioiden mukaan yli 80 prosenttia kaikista siviili- ja rikostapauksista Somaliassa ratkaistaan perinteisen *xeer*-järjestelmän kautta.[[61]](#footnote-61) Somaliassa yhteisöjen vanhimmat ovat ensisijaisia oikeuden jakajia.[[62]](#footnote-62) Klaaninvanhimpia pidetään keskeisinä auktoriteetteina kaiken tyyppisten konfliktitilanteiden ratkaisussa etenkin maaseudulla, mutta sama pätee myös urbaaneilla alueilla, vaikka siellä olisi mahdollisuus kääntyä myös virallisen oikeusjärjestelmän puoleen.[[63]](#footnote-63)

Somaliassa virallinen oikeusjärjestelmä käsittelee kaikenlaisia siviili- ja rikosoikeudellisia tapauksia. Sharia-tuomioistuimissa sharia-lakia sovelletaan ensisijaisesti perheasioissa, kuten avioliitto- ja avioerotapauksissa. Tapaoikeus *xeer*issä perhesuhteisiin liittyvissä asioissa on omaksuttu pitkälti sharia-lain säännöt, mutta samalla sharian säännöt ovat usein alisteisia klaaniperinteelle.[[64]](#footnote-64) OECD:n raportin mukaan ei ole tietoa siitä, kuinka hyvin naisten huoltajuusoikeuksia kunnioitetaan Somaliassa.[[65]](#footnote-65) YK:n kehittämisohjelman Somaliaa koskevan raportin mukaan virallista perhelakia sovelletaan harvoin oikeuskäytännöissä.[[66]](#footnote-66) Lähteiden perusteella Somaliassa sovelletaan perheasioissa perhelain sijaan useammin islamilaista sharia-lakia ja/tai perinteistä tapaoikeutta.[[67]](#footnote-67)

YK:n ihmisoikeusneuvoston raportin mukaan Somaliassa naisilla on vaikeuksia pääsyssä oikeuteen johtuen päällekkäisestä ja moninaisesta oikeusjärjestelmästä, joka ei suosi naisia.[[68]](#footnote-68) YK:n tasa-arvojärjestön mukaan Somaliassa naisilla on erilaisia haasteita pääsyssä oikeuteen. Yksi rajoittava tekijä on somalikulttuuri, joka rajoittaa naisen elinpiirin kotiin ja perheen piiriin. Lisäksi haasteita aiheuttavat oikeusjärjestelmien erilaiset tulkinnat sekä naisten puuttuminen oikeusjärjestelmästä.[[69]](#footnote-69) Lifoksen maatietoraportin mukaan Somalian patriarkaalisessa yhteiskunnassa naisilla on vähäiset mahdollisuudet turvata oikeuksiaan kaikissa käytössä olevissa oikeusjärjestelmissä.[[70]](#footnote-70) Myös oikeudellisen tiedon saannin suhteen naiset ja maaseutuväestö ovat erityisen epäedullisessa asemassa.[[71]](#footnote-71)

Somalian oikeusjärjestelmällä on vain vähän tarjottavaa naisille ja naiset elävät oikeudellisessa epävarmuudessa.[[72]](#footnote-72) Somaliassa valtion virallista lainsäädäntöä toteutetaan äärimmäisen heikosti, minkä vuoksi naisilla ei ole lainkaan tai hyvin rajallisesti mahdollisuuksia käyttää vaihtoehtoisia oikeuskeinoja tapaoikeuden sijasta. Esimerkiksi raiskaus- ja perheväkivaltatapauksissa naiset ovat harvoin saaneet oikeutta, vaikka molemmat on kielletty laissa.[[73]](#footnote-73)

EAJ-ohjelman raportin mukaan tehokkaan suojelun ja johdonmukaisen syytteeseenpanon puute seksuaalisen ja sukupuolittuneen väkivallan tapauksissa heijastelee laajempaa sosiopoliittista syrjintää naisia ja vähemmistöryhmiä kohtaan Somaliassa, mikä on maan perustuslain vastaista. Somalian väliaikaisen perustuslain (Provisional Constitution 2012) artiklan 43 mukaan jokaisella kansalaisella on oikeus saattaa tapaus pätevän oikeusistuimen käsiteltäväksi sekä puolustaa itseään tai saada asianmukaista oikeudellista puolustusta. EAJ-ohjelman raportin mukaan esimerkiksi Doolow’ssa (Gedon maakunnassa) naiset eivät kuitenkaan saa kääntyä oikeusistuimen puoleen, elleivät yhteisön vanhimmat ole ensin epäonnistuneet tapauksen ratkaisemisessa kolme kertaa. Jos nainen vie tapauksen suoraan oikeusistuimeen, vanhimmat puuttuvat asiaan. Sosiaalinen paine kääntyä oikeusasioissa yhteisön vanhimpien puoleen on voimakas kaikkialla Somaliassa.[[74]](#footnote-74) Myös Lifoksen raportin mukaan monissa tapauksissa klaanijärjestelmä ja *xeer* sekaantuvat prosessiin poliisin tai siviilituomioistuimen kanssa. Useimmissa tapauksissa klaaninvanhimpien *xeer*in mukaan tekemä päätös kumoaa virallisen oikeuden päätöksen.[[75]](#footnote-75)

YK:n lapsen oikeuksien komitean raportin mukaan myös lapsilla on rajalliset mahdollisuudet saada oikeutta Somaliassa. Oikeusjärjestelmässä ei ole erityisiä lasten suojelua koskevia säännöksiä ja lapsen etu nähdään toissijaisena muiden asianosaisten etuihin nähden. Lisäksi syntymien rekisteröinnin puute Somaliassa vaikeuttaa lapsen iän todistamista oikeustapauksissa.[[76]](#footnote-76)

Lifoksen analyysin mukaan Somaliassa naisten perusoikeudet toteutuvat heikommin kuin miehillä. Näin on etenkin vähemmistöryhmiin kuuluvien naisten kohdalla, joilla marginalisaatio vaikuttaa elämän kaikkiin osa-alueisiin. Naisten kokemaan syrjintään vaikuttaa naisen sosioekonominen asema sekä klaanitausta. Naimattomuus, vähemmistöryhmään kuuluminen ja pakolaisleirillä asuminen ovat kaikki tekijöitä, jotka aiheuttavat korkean tason syrjintää ja poissulkemista. Saman lähteen mukaan urbaaneissa ympäristöissä naiset vaikuttavat olevan tasa-arvoisemmassa asemassa ja voivat joissain tapauksissa periaatteessa elää ilman klaanin ja tapaoikeuden tukea ja vaikutusvaltaa.[[77]](#footnote-77)

YK:n ihmisoikeuskomitean mukaan Somaliassa perinteisten kiistanratkaisumenetelmien käyttö jatkuu yhteisöissä, mikä voi lisätä syrjintää ja säilyttää käytäntöjä, jotka eivät noudata kansainvälisiä ihmisoikeusstandardeja etenkään naisia, tyttöjä ja vähemmistöjä kohtaan. Saman lähteen mukaan perinteiset oikeusistuimet soveltavat syrjiviä normeja ja käytäntöjä naisia, tyttöjä ja vähemmistöjä kohtaan. Vaihtoehtoisten kiistanratkaisumenetelmien suosiminen virallisen oikeusjärjestelmän sijaan ei ole johtanut oikeuden lisääntymiseen naisten, tyttöjen tai marginalisoitujen ja vähemmistöryhmien kohdalla.[[78]](#footnote-78)

Vaihtoehtoiset kiistanratkaisumenetelmät nojaavat perinteisten yhteisön vanhimpien moraaliseen auktoriteettiin.[[79]](#footnote-79) Tapaoikeus *xeer*issä miespuoliset klaaninvanhimmat ovat ensisijaisia oikeuden jakajia. Naisilla ja lapsilla on pääsy perinteiseen oikeuteen ainoastaan miespuolisen edustajan välityksellä.[[80]](#footnote-80) *Xeer*in mukaisesti naisilla ei ole oikeutta osallistua päätöksentekoon ja *xeer*in päätöksenteossa naista edustaa aina aviomies tai miespuolinen sukulainen. Miehet siis tekevät aina naisia koskevat päätökset. Tavallisesti isä päättää tyttöjen ja naimattomien naisten puolesta ja aviomies päättää yleensä vaimoaan koskevista asioista. Lifoksen raportin mukaan tapaoikeudessa naisen lailliset mahdollisuudet ovat hyvin rajalliset ja *xeer* sisältää naisia syrjiviä käytäntöjä. Lifoksen analyysin mukaan klaanijärjestelmä perustuu patriarkaalisiin rakenteisiin ja pitää sisällään useita naisia syrjiviä rakenteita sekä suosii miehiä naisten kustannuksella.[[81]](#footnote-81)

Somaliassa islamislaisen sharia-lain soveltaminen on uskonoppineiden käsissä eikä lain soveltamiseen liity minkäänlaista säätelevää valvontaa.[[82]](#footnote-82) Australian ulkoasiainhallinnon Somaliaa koskevan maatietoraportin mukaan sharian periaatteet suosivat miehiä avioerotilanteissa ja lasten huoltajuutta koskevissa kysymyksissä.[[83]](#footnote-83) Tanskan maahanmuuttoviraston vuonna 2004 konsultoiman UNIFEM:n mukaan avioerotilanteessa naisella ei ole apukeinoja, jos aviomies ei mukaudu Koraanin tulkintaan perustuviin sääntöihin.[[84]](#footnote-84)

## Mikäli äiti menettää lapsensa huoltajuuden, onko hänellä oikeus nähdä lastaan?

Somalian vuonna 2012 voimaan tulleen väliaikaisen perustuslain (Provisional Constitution 2012) artiklan 28(5) mukaan lapsella on oikeus tuntea vanhempansa ja vanhempiensa huolenpitoon.[[85]](#footnote-85)

Lifoksen vuonna 2018 julkaisemassa maatietoraportissa esitetyn analyysin perusteella lapsista huolehtiminen voidaan ratkaista eri tavoilla, vaikka isällä on lapsen laillinen huoltajuus ja lapsi kuuluu isänsä perheeseen ja klaaniin.[[86]](#footnote-86) Saman tahon vuonna 2009 julkaiseman maatietoraportin mukaan lapsen kuuluminen isän perheeseen ja klaaniin ei estä sitä, etteikö lapsen äiti tai muut sukulaiset voisi huolehtia lapsesta avioerotilanteessa.[[87]](#footnote-87)

Landinfon maatietoraportin mukaan avioeron jälkeen isä säilyttää vanhemman oikeudet lapsiinsa, mutta äidille myönnetään lasten päivittäinen huolenpito seitsemään ikävuoteen asti. Tämän jälkeen tyttäret jäävät usein äitinsä luokse murrosikään asti.[[88]](#footnote-88) Myös Tanskan maahanmuuttoviraston vuonna 2004 konsultoiman UNICEF:n mukaan avioerotilanteissa äiti tavallisesti huolehtii poikalapsista seitsemään ikävuoteen saakka ja tytöistä murrosikään asti, vaikka isä on edelleen laillinen huoltaja.[[89]](#footnote-89)

Kanadan maahanmuutto- ja pakolaislautakunnan vuonna 1994 julkaiseman maatietoselvityksen mukaan Somalia on patrilineaarinen yhteiskunta, missä lapset kuuluvat isänsä klaaniin, ja siitä syystä eronneelle naiselle ei anneta lastensa huoltajuutta. Perinteet kuitenkin sallivat eronnen naisen vierailla lastensa luona säännöllisesti.[[90]](#footnote-90)

## Lähteet

Abdullahi, Mohamed Diriye 2001. *Culture and Customs of Somalia*. Greenwood Press, London.

DFAT (Department of Foreign Affairs and Trade, Australian Government) 13.6.2017. *DFAT Country Information Report Somalia.* Saatavilla: <https://www.ecoi.net/en/file/local/1419317/4792_1512562459_country-information-report-somalia.pdf> (käyty 15.9.2022).

DIS (Danish Immigration Service) 03/2004. *Human rights and security in central and southern Somalia. Joint Danish, Finnish, Norwegian and British fact-finding mission to Nairobi, Kenya 7- 21, January 2004.* Saatavilla: <https://www.refworld.org/docid/405b2d804.html> (käyty 13.9.2022).

EAJ (Expanding Access to Justice Programm) 11/2020. *Access to Justice Assessment Tool: Baseline Study in Somalia*. <https://eajprogram.org/images/2020/07/12/AJAT_SOM_Report.pdf> (käyty 19.9.2022).

EASO (European Asylum Support Office)

09/2021. *Somalia: Targeted Profiles*. <https://coi.euaa.europa.eu/administration/easo/PLib/2021_09_EASO_COI_Report_Somalia_Targeted_profiles.pdf> (käyty 14.9.2022).

07/2021. *Somalia: Actors*. <https://coi.euaa.europa.eu/administration/easo/PLib/2021_07_EASO_COI_Report_Somalia_Actors.pdf> (käyty 16.9.2022).

FAO (Food and Agriculture Organization of the United Nations) [päiväämätön]. *Gender and Land Rights Database. Somalia*. <https://www.fao.org/gender-landrights-database/country-profiles/countries-list/national-legal-framework/en/?country_iso3=SOM> (käyty 8.9.2022).

HIPS (Heritage Institute for Policy Studies) 01/2021. *Rebuilding Somalia’s Broken Justice System*. <http://www.heritageinstitute.org/wp-content/uploads/2021/01/Justice-Report-Jan-6-.pdf> (käyty 16.9.2022).

International Crisis Group 27.6.2019. *Women and Al-Shabaab’s Insurgency*. <https://www.crisisgroup.org/africa/horn-africa/somalia/b145-women-and-al-shabaabs-insurgency> (käyty 16.9.2022).

IRB (Immigration and Refugee Board of Canada) 18.5.1994. *Information on custody rights of a divorced Somali woman, on whether these rights differ if the child is male or female, and on whether the divorced women has rights of access to the child [SOM17433.E]*. Saatavilla: <https://www.ecoi.net/en/document/1090716.html> (käyty 13.9.2022).

Landinfo 14.6.2018. *Somalia: Marriage and divorce*. <https://landinfo.no/wp-content/uploads/2018/09/Report-Somalia-Marriage-and-divorce-14062018-2.pdf> (käyty 15.9.2022).

Lifos

1.7.2019. *Somalia - Rätts- och säkerhetssektorn (version 1.0)*. <https://lifos.migrationsverket.se/dokument?documentSummaryId=43334> (käyty 16.9.2022).

16.7.2018. *Somalia - familjerätt och vårdnad (version 1.1)*. <https://lifos.migrationsverket.se/dokument?documentSummaryId=41424> (käyty 8.9.2022).

27.4.2018. *Somalia: the position of women in the clan system*. <https://lifos.migrationsverket.se/dokument?documentSummaryId=41511> (käyty 13.9.2022).

17.6.2009. *Somalia. Äktenskap samt vårdnad av barn. Rapport från utredningsresa 27 februari - 12 mars 2009 till Hargeisa och Nairobi*. <https://lifos.migrationsverket.se/dokument?documentSummaryId=20971> (käyty 13.9.2022).

Maahanmuuttovirasto / Maatietopalvelu 5.10.2018. *Somalia: Tiedonhankintamatka Mogadishuun ja Nairobiin tammikuussa 2018*. <https://migri.fi/documents/5202425/5914056/Somalia+tiedonhankintamatkaraportti+actatettu.pdf/1d496f99-9fde-a066-9d41-d7b95a32c144/Somalia+tiedonhankintamatkaraportti+actatettu.pdf?t=1540364585000> (käyty 14.9.2022).

OECD (Organisation for Economic Co-operation and Development) 2019. *Social Institutions & Gender Index*. <https://www.genderindex.org/wp-content/uploads/files/datasheets/2019/SO.pdf> (käyty 8.9.2022).

UN CRC (United Nations Convention on the Rights of Child) 16.10.2019. CRC/C/SOM/1. *Initial report submitted by Somalia under article 44 of the Convention, due in 2017\**. <https://digitallibrary.un.org/record/3833619> (käyty 12.9.2022).

UNDP (United Nations Development Programme) 2018. *Somalia: Gender Justice & The Law*. <https://arabstates.unfpa.org/sites/default/files/pub-pdf/Somalia%20Country%20Assessment%20-%20English.pdf> (käyty 15.9.2022).

UN HRC (United Nations Human Rights Council)

14.7.2021. *Situation of human rights in Somalia. Report of the Independent Expert on the situation of human rights in Somalia. A/HRC/48/80.* <https://ap.ohchr.org/Documents/dpage_e.aspx?si=A/HRC/48/80> (käyty 16.9.2022).

24.8.2020. *Situation of human rights in Somalia. Report of the Independent Expert on the situation of human rights in Somalia. A/HRC/45/52.* <https://documents-dds-ny.un.org/doc/UNDOC/GEN/G20/215/04/PDF/G2021504.pdf?OpenElement> (käyty 16.9.2022).

UN Women [päiväämätön]. *Somalia*. <https://africa.unwomen.org/en/where-we-are/eastern-and-southern-africa/somalia> (käyty 16.9.2022).

USDOS (U.S. Department of State) 12.4.2021. *2021 Country Reports on Human Rights Practices: Somalia*. <https://www.state.gov/reports/2021-country-reports-on-human-rights-practices/somalia/> (käyty 14.9.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EASO 07/2021, s. 27; EAJ 11/2020, s. 19; UN CRC 16.10.2019, s. 46; Lifos 27.4.2018. [↑](#footnote-ref-1)
2. USDOS 12.4.2022. [↑](#footnote-ref-2)
3. Lifos 27.4.2018. [↑](#footnote-ref-3)
4. Lifos 16.7.2018, s. 5; Lifos 27.4.2018. [↑](#footnote-ref-4)
5. OECD 2019. [↑](#footnote-ref-5)
6. OECD 2019; Lifos 16.7.2018, s. 7. [↑](#footnote-ref-6)
7. UNDP 2018, s. 16. [↑](#footnote-ref-7)
8. Lifos 16.7.2018, s. 5-6. [↑](#footnote-ref-8)
9. UNDP 2018, s. 6, 9. [↑](#footnote-ref-9)
10. Landinfo 14.6.2018, s. 19. [↑](#footnote-ref-10)
11. Lifos 17.6.2009, s. 6, 9. [↑](#footnote-ref-11)
12. Lifos 16.7.2018, s. 7-9. [↑](#footnote-ref-12)
13. Lifos 17.6.2009, s. 6, 9, 29-30. [↑](#footnote-ref-13)
14. OECD 2019; UNDP 2018, s. 17; FAO [päiväämätön]. [↑](#footnote-ref-14)
15. OECD 2019; Lifos 16.7.2018, s. 7; FAO [päiväämätön]. [↑](#footnote-ref-15)
16. OECD 2019; FAO [päiväämätön]. [↑](#footnote-ref-16)
17. OECD 2019. [↑](#footnote-ref-17)
18. UNDP 2018, s. 16. [↑](#footnote-ref-18)
19. OECD 2019; UNDP 2018, s. 16; Lifos 16.7.2018, s. 5-6. [↑](#footnote-ref-19)
20. EASO 07/2021, s. 33. [↑](#footnote-ref-20)
21. Lifos 17.6.2009, s. 29. [↑](#footnote-ref-21)
22. DIS 03/2004, s. 54-55. [↑](#footnote-ref-22)
23. DFAT 13.6.2017, s. 13. [↑](#footnote-ref-23)
24. EASO 07/2021, s. 31. [↑](#footnote-ref-24)
25. EAJ 11/2020, s. 17, 19; Lifos 16.7.2018, s. 5. [↑](#footnote-ref-25)
26. Lifos 16.7.2018, s. 7. [↑](#footnote-ref-26)
27. Lifos 17.6.2009, s. 29. [↑](#footnote-ref-27)
28. Landinfo 14.6.2018, s. 19. [↑](#footnote-ref-28)
29. DIS 03/2004, s. 54. [↑](#footnote-ref-29)
30. Abdullahi 2001, s. 133. [↑](#footnote-ref-30)
31. DIS 03/2004, s. 55. [↑](#footnote-ref-31)
32. Maahanmuuttovirasto / Maatietopalvelu 5.10.2018, s. 29. [↑](#footnote-ref-32)
33. Maahanmuuttovirasto / Maatietopalvelu 5.10.2018, s. 29. [↑](#footnote-ref-33)
34. EASO 09/2021, s 44. [↑](#footnote-ref-34)
35. IRB 18.5.1994. [↑](#footnote-ref-35)
36. OECD 2019; FAO [päiväämätön]. [↑](#footnote-ref-36)
37. UN CRC 16.10.2019, s. 25-26. [↑](#footnote-ref-37)
38. OECD 2019. [↑](#footnote-ref-38)
39. UNDP 2018, s. 16. [↑](#footnote-ref-39)
40. OECD 2019; UNDP 2018, s. 16; Lifos 16.7.2018, s. 5-6. [↑](#footnote-ref-40)
41. Lifos 16.7.2018, s. 7-8. [↑](#footnote-ref-41)
42. Lifos 17.6.2009, s. 29. [↑](#footnote-ref-42)
43. Landinfo 14.6.2018, s. 19. [↑](#footnote-ref-43)
44. DIS 03/2004, s. 54-55. [↑](#footnote-ref-44)
45. UN CRC 16.10.2019, s. 26. [↑](#footnote-ref-45)
46. Lifos 27.4.2018. [↑](#footnote-ref-46)
47. HIPS 01/2021, s. 4; EASO 07/2021, s. 30; EAJ 11/2020, s. 18. [↑](#footnote-ref-47)
48. USDOS 12.4.2022. [↑](#footnote-ref-48)
49. USDOS 12.4.2022; EAJ 11/2020, s. 17-18. [↑](#footnote-ref-49)
50. USDOS 12.4.2022. [↑](#footnote-ref-50)
51. HIPS 01/2021, s. 4. [↑](#footnote-ref-51)
52. EAJ 11/2020, s. 17. [↑](#footnote-ref-52)
53. HIPS 01/2021, s. 4, 17. [↑](#footnote-ref-53)
54. EAJ 11/2021, s. 17-19. [↑](#footnote-ref-54)
55. EAJ 11/2020, s. [↑](#footnote-ref-55)
56. EASO 07/2021, s. 29-30; Lifos 16.7.2018, s. 5. [↑](#footnote-ref-56)
57. UN CRC 16.10.2019, s. 46. [↑](#footnote-ref-57)
58. EASO 07/2021, s. 30. [↑](#footnote-ref-58)
59. EAJ 11/2020, s. 17-18. [↑](#footnote-ref-59)
60. EASO 07/2021, s. 29. [↑](#footnote-ref-60)
61. HIPS 01/2021, s. 4. [↑](#footnote-ref-61)
62. EAJ 11/2020, s. 17. [↑](#footnote-ref-62)
63. Lifos 16.7.2018, s. 5. [↑](#footnote-ref-63)
64. EASO 07/2021, s. 28, 31. [↑](#footnote-ref-64)
65. OECD 2019. [↑](#footnote-ref-65)
66. UNDP 2018, s. 16. [↑](#footnote-ref-66)
67. OECD 2019; UNDP 2018, s. 16; Lifos 16.7.2018, s. 5-6. [↑](#footnote-ref-67)
68. UN HRC 14.7.2021, s. 13. [↑](#footnote-ref-68)
69. UN Women [päiväämätön]. [↑](#footnote-ref-69)
70. Lifos 1.7.2019, s. 4. [↑](#footnote-ref-70)
71. EAJ 11/2020, s. 17. [↑](#footnote-ref-71)
72. International Crisis Group 27.6.2019; Lifos 27.4.2018. [↑](#footnote-ref-72)
73. Lifos 27.4.2018. [↑](#footnote-ref-73)
74. EAJ 11/2020, s. 18, 42. [↑](#footnote-ref-74)
75. Lifos 1.7.2019, s. 4. [↑](#footnote-ref-75)
76. UN CRC 16.10.2019, s. 46. [↑](#footnote-ref-76)
77. Lifos 27.4.2018. [↑](#footnote-ref-77)
78. UN HRC 24.8.2020, s. 11, 13. [↑](#footnote-ref-78)
79. HIPS 01/2021, s. 4. [↑](#footnote-ref-79)
80. EASO 07/2021, s. 31. [↑](#footnote-ref-80)
81. Lifos 27.4.2018. [↑](#footnote-ref-81)
82. EASO 07/2021, s. 33. [↑](#footnote-ref-82)
83. DFAT 13.6.2017, s. 13. [↑](#footnote-ref-83)
84. DIS 03/2004, s. 54-55. [↑](#footnote-ref-84)
85. UN CRC 16.10.2019, s. 25. [↑](#footnote-ref-85)
86. Lifos 16.7.2018, s. 8-9. [↑](#footnote-ref-86)
87. Lifos 17.6.2009, s. 6, 9. [↑](#footnote-ref-87)
88. Lifos 14.6.2019, s. 19. [↑](#footnote-ref-88)
89. DIS 03/2004, s. 54. [↑](#footnote-ref-89)
90. IRB 18.5.1994. [↑](#footnote-ref-90)